Argishtikhinili

__NOEDITSECTION__

**Argishtikhinili** ( urartuavon *ar-gi-iš-ti-ḫi-ni-li* ; armenavon *Արգիշտիխինիլի* ) tiyir widava ke Urartu savsafo gazaxo inkeyena bal divlizera ke Urartu vane Kavkaza bak gazugal ke Argishti I. Widava poron gu ini zo yoltayar. Widava wali -VIII-eafa decemda AGJ isu -VI-eafa di lapteyer. Rawaxo ke ralma ke Argishtikhinili getalte Armavir widava koe Armena arte 15 km- zo rowir. Widava kentalte Aras kuksa tore zo zabduyur. Darpe decemdeem, voak art konake decitmetre geon arplekuweyer. 

## Izvopa
Izvopa va Argisthtikhinili va savsaf Armavir tikipir, i va tanu kelu ke Armena. Movses Khorenatsi koe intafa *Izva ke Armena* suteyer da Armavir gan Aramais veynazbeikye ke Hayk vundaf xantumik ke armenikeem  zo zabduyur. Inde rawopafa joxara ke XX-eafa decemda nedid, savsaf Armavir mali -IV-eafa decemda AGJ tice Argisthikhinili kesi tigiyir.  Bak 1830-e sanda Marie-Frédéric Dubois de Montpéreux swizaf koyasik al tiaveyer da lan tawarn poke Nor Armavir wida co rotir savsafa ralma ke Armavir. Mali kosmara va yon vapey dem simbakoraf kosuteks co rotis evlon gu sare ke Argishti I is Rusa III, dulapera va bat debak laumayar. Bak 1880 joxara va kesi zo bokayad, gadena gan rossiaf rawopik. 

Bak 1896 M- V- Nikolski rossiaf rawopik maltrakuyur da losavsafa widava ke Urartu sare leve rawaxo ke Armavir tigiyir.  Batcoba gan direfa joxara zo gruyeyer.

Yoke Taneafa Tamavageja is Armenafa Saneaytara, bolkafa joxara gadena gan Nikolay Marr koe Armavir bak oxam 1927 zo bokayad. Wali 1944 is 1970 Boris Piotrovski is Georgi Milikicvili is Igor Dyakonov koe Argishtikhinili moaneyayad. Sinafa remsutera va urartuavaf krent va vangrupera va jadion Urartu is pilkovon Argishtikhinili webepeyed. Ara joxara va kesi wali 1962 is 1971 gan Armenaf Rawopaf Kizey zo skuyud.

## Zabdura
Urartuavaf valdig bazed da Argisthtikhinili bak -776 AGJ gan Argishti I bal inafa santaneafa gazasa tanda zo zabduyur. Abrotcifa divlizera ke Urartu koe vomekavkazafa gola is bodafa azeka tite Ararat mefta abdi exonera va widava tiskiyir. Moni taneafa gazasa tanda, Argishti va Ararat azeka is gola ke Akhurian kuksa is Sevan uzda toz zierdayar. Ba -782 AGJ va Erebuni ralma moe debak ke ref Yerevan wetce omava ke sayakafa sopura zabduyur.

Divlizera koe azeka ke Ararat gan likerama va Assur gejik geroneon jowon ice Urartu zo nonumuyur. Voxen bak gazugal ke Argishti gijarotiuca ke gazaxo tiyir mirastifa numen volnafa ervolia zo ceneyed. Arti balemdafa geja Argishti va azeka aname Ararat mefta lajukereleyer azen iste krant va widava zabduyur. Inafa erava co nutiyir dadira va ralma koe kota alava ke Ararat azeka. 

Sedme rawopik, Argishkhinili ape tiyir ristulaxo lodam sayakafa omava kiren inafa debala tiyir sayakon kiewansafa.  Argishti va Metsamor yantanyofaxo dere deliayar. 

Sedme ugalda ke Argishti I, Argishtikhinili koe Azzi-Hayasa gola zo kolnayar, isen rawopafa joxara al nedid da kot xim ke Iyekotugal gu -3000 ik -1000 AGJ al zo evlad.  Mek valdig vuestes va tawuk ke Urartu kev Azzi kruder, numen maltrakut da arti konaka gejusa tanda koe Ararat azeka, irubasikeem ke Azzi patecta abdi kerelera ke Urartu va intafa widava rotir al jovleyer.

## Pimtara
Argishtikhinili widava va rontagentim vas mon 5 x 2 km- kereleyer. Wale ronef canak ke Nor Armavir is istak ke Armavir widava. Zegodaf raporaf folkay kene taltef is ronef krilt ke rontagentim tigiyid. Taltefa jowa moe abrotcaf xed solve ronefa eliwa moe burgif kaikiak tigiyir.  Andus narilt vegeduyun gan Argishti I vakene lodabrotcaf kril ke rontagentim tigiyid. Konake xe ke widava tcaston moe lizukafi kesi zo trasiyid. Varaf welmot tiyir vas mon 1000 iray. Varafe abrotce ke gort dem andus narilt tiyir vas loon 40 km-. Argishtikhinili ape tiyir tela lozolonafa widava ke Urartu koe refo armenafo tawavo. 

Xe ke Argishtikhinili vas berma is dopewa is vreda ruldad ise kaiki ugal ke Urartu wan zo faveyed.  Gort dem andus narilt vegeduyun wale Aras kuksa is Kasax kovoa tir milsaref gu widava isen konakbat narilt rekeon wan zo rowid (2016).  Sinafa vegedura va suxara va tawa vas 160 000 m³ tuadrayar solve folkayeem va burgi vas loon 40 000 m³ malsaveyer. Rawopik tradud da daginik wetce poan kobasik ta vegedura va narilt is ralma zo faveyed. 

Widava ape tiyir lozolonafa ta ristulafa is skapafa ristura va Ararat azeka. Tire tiyir ristulafu is arayafu kelu ke valentexo ke Urartu.  Ristusik ke Argishtikhinili va vegedura va andus narilt stujeyed ise va walmunera va skapafa kiewega koe gola vertotayad. Darkapa ta belcetara va vor is zaipa is flibikafa ik sayakikafa vreda vawale folkayeem tigiyid.

Radimi Argisthti I, Sarduri II nazbeik koe Argisthikhinili dere tegipiyir, vegedutuson va atayexo is tugijapason va folkay.

### Folkay
Voldum jontikara widava ke Urartu, Argishtikhinili me tiyir tigisa moe arna numen inafa sayakafa voda tiyir axafa. Kesimi lize widava zo vegeduyur, va trumindakirafa ralma dum Tushpa is Erebuni is Rusahinili is Teishebani me noveyed. Soe ta nendara gu megrustana ruzadera, pulotafa rebavega ke teza ke Urartu kene anamefi kesi zo kolnayar. Bata rebava tiyid kum diblafa norka moe cofuot kum delafa burgifa elega. Lentor ke rebava gu sekol zo tuprantayar isen zegodaf rasek alavon ice ralma tigiyid.





Taltef folkay lokiewon joxayan moe aluboyi kesi ke *Ventaxo ke David* tigid. Kolanixo arte tawastirk lenteon tigiyir. Tadle ke ralma tiyir dem baroya belca. Kota belca vas yona olkobama aname istef kusk ruldayar. Yoke nilafa kagluyasa kelda, lizira wal belceem ape zo vertotayad solve koe kota belca lizira tiyid nuyafa.

### Tawamidura
Koe bodafa tawa ke azeka ke Ararat, dent is aryona zaipa zo miduyud. Voraxo is belvetara tiyid zolonafa tegira. Rawopik uldined da olkxo koe Argishtikhinili va warzeks vas icle 5000 decitor rotabdaraykayad edje zaipamidura bristuna gan soka va welma vas mon 5000 decemiray ektuyur. Vorfuk ke widava vas mon 160 000 inoc dogiskiyid, kle askoason va unera va voraxo vas mon 1250 decemiray. Ostik jontik wideyik va intafi tawayki.  Bonolaf xim ke tulon ciastoa dere videweyed. 

### Yambudafa tegira
Jontiko nyofaxo va rapor ik kuritca koe Argishtikhinili al zo trasid, nelkon ta midusa yazgara, ta jadifa ik aptafa unera dum raporafe cade is konaki amidafi glefasiki va olk. Kuritcaf trig ta belcetara va amidaf warzeks dum regelta ok vor zo faveyed, i va warzeks belon kazan do vegungafa patecta. Belcetara va vor va granaf ak pakon kougayan gu sid tuadrayar.

Yantafa nyofara koe Argishtikhinili zo vonewepeyer. Jontika azilxa isu iyekotxa al zo kosmad : midu is imizxa is pertor is roga ikz-. Rawopik va raporafi ik trocadayafi glefasiki ta aynara dere al kosmad.

Miduraf trig tid ke amidaf ord isu lum, dem adeenafa ok malimpanafa vuta is fum dum lima. 

Ekotafa galema dem trelafo bergo is abrotcafa vuta is kuritcafi drewasiki is bludafa sarma is abday ton amidaf tazuk al zo trasid. Abday tiyid zikenaf gu monalentor ik darkasaberopafa teza ik toakoraf glarpuks. 

Ke aryona muka, va gum is bilaga is anoz is bregafa fiumta is selaropafa sarma dem sarmuk trasit. Alkaf fiptaf ak yunkeyen gu bargentim ik conya ik beetc ik zveritakakorafa ok munestikokorafa ewava koe Argishtikhinili al zo trasid. 

## Bak vantenura ke [[Urartu]]
Nope surtera va Sarduri II gazik, titaytcura ke Urartu gazik tenuweyer. Rusa I diref gazik va po ke Assur dere me rokevgiyir ise moi eaftafa surtera gan ervolia ke Sargon II kser. Bal tolgenira va Urartu bak -714 AGJ, Sargon II va alka ke Urartu dendapayar, vilason va tumtaxo ke Haldi jadif lorik koe Musasir. Noafa vegedura adalayasa ke yon daref gazik ke Urartu tuviaweyer, voxe koe ant gola vabdue Kavkaza zo wanuyur. Kosuteks ke gazugal ke Rusa II nazbeikye ke Argishti II (&nbsp;gazayas wali -680 – -639 AGJ&nbsp;) az Rusa III nazbeikye ke Erimena (&nbsp;-605 – -590 AGJ&nbsp;) koe Argishtikhinili zo trasiyid. Ladimplekuson va aliuca ke atayera va Haldi, milafa dopewa koe Argishtikhinili is Erebuni is Teishebani zo kolnayad, dem milaf yunkes kosuteks ilempas va lorikeem ke Urartu vox dere kodoplekus va Marduk lorik ke Babilim&nbsp;:

Gazon gu Rusa II, dulapera icde Teishebani ralma manton zo plekuyur. Jwa ke aryona widava don Argishtikhinili koon zo arbureyed. 

Rusa II va vantenura ke Urartu lasuwaljoayar voxe xodjeyer. Warzafe olkxe, miwane koe kosuteks ke Rusa III gazik, ape tiyir tele zolonafe xe kolnayane koe Argishtikhinili.  Kadimion wideytafa is sayakafa sanelia va ralma ke Erebuni pendaropon nubuluyud, i va ralma banugale tisa zolonafo sayakaxo ke Ararat azeka, ise va nelkafo po ko Teishebani ralmapa kazokeveyed nume va Argishtikhinili keunisiyid.  Moni -600 AGJ bata widava zo gralomeyer aze zo firdeyer. Rawopik va xim ke ruzadeso ervo is conyuta ke firderapa is xonukera ke jontik irubasik al kosmayad. Argishtikhinili gan   saneik oku  ape zo vilayar. Debak leon toldecemdon kle lapteyer. 

## Ref sok

Mali tena ke joxara gadeyena gan A- Martirosyan bak 1970-e sanda, Argishtikhinili al zo videyer. Nelkafo suxayano joxaxo gu tawa di zo besayad. Lani folkayki isu cofuot zo ilempayad isen welma zo tuacayad. Moe Argishtikhinili kimbasa raporxa dem zovdom va pelavafa widava zo rundayar. Loa muka trasiyina koe Argishtikhinili den Sardarapat mikropafa tcila ke Armena di zo arbureyed.

## Vuestexa

|style="vertical-align: top;"|